་ཐམས་ཅད་སྦྲུལ་གྱིས་བརྒྱན་པ། སྟག་གི་པགས་པའི་ཤམས་ཐབས་ཅན། ཞབས་གཉིས་བསྒྲད་པའི་དོར་སྟབས་སུ་བཞུགས་ཤིང་། སྐུ་ལས་མེ་དཔུང་འབར་ཞིང་འཁྲིགས་པར་གྱུར། དེ་ཡི་སྤྱི་བོར་ཨོཾ་སོགས་ནས་གོང་ལྟར་འགྲེས་སོ། །བསྟོད་པ་བྱ་བ་ནི། རང་བཞིན་ཆོས་སྐུའི་ངང་ལས་ལ་གཡོས་ཀྱང་། །གདུག་པ་འདུལ་ཕྱིར་རབ་ཏུ་ཁྲོས་པའི་སྐུ། །རྒྱལ་བ་ཀུན་གྱི་ཕྲིན་ལས་གཅིག་བསྡུས་པ། །ཁྲོ་རྒྱལ་སྨེ་བ་བརྩེགས་ལ་ཕྱག་འཚལ་བསྟོད། །ཅེས་སམ། སྟོབས་པོ་ཆེ་ལ་དྲག་ཤུལ་ཅན། །རིགས་སྔགས་རྒྱལ་པོ་དགེ་བ་ཆེ། །གདུལ་དཀའ་བ་དག་འདུལ་བ་པོ། །རྡོ་རྗེ་འཛིན་ལ་ཕྱག་འཚལ་བསྟོད།། རིགས་བདག མི་བསྐྱོད་པ་སྤྲུལ་སྐུའི་ཆ་ལུགས་ཅན་ནོ།། སྙིང་གར་ཧཱུྃ་ལ་སྔགས་ཕྲེང་གིས་བསྐོར་བར་དམིགས་ཏེ། ཨོཾ་བྷུར་ཀུམ་མ་ཧཱ་པྲ་མ་ཎཱ་ཡ། བྷུརྩི་བྷུརྐི་བི་མཱ་ལ། ཨུ་ཙུཥྨ་ཀྲོ་དྷ་ཧཱུྃ་ཧཱུྃ་ཕཊ྄་སྭཱ་ཧཱ། ཨོཾ་བཛྲ་བྷུརྐུམ། རི་ལི་ཤུ་ཐརྴ་ཧཱུྃ། ད་ཤ་བི་མཱ་ལེ་ཨུ་ཙུཥྨ་ཀྲོ་དྷ་ཧཱུྃ་ཧཱུྃ་ཕཊ྄་སྭཱ་ཧཱ། ཞེས་བཟླ་བར་བྱའོ།། ༼༡༣༽ རྣམ་འཇོམས་ལྗང་ཁའི་རྗེས་གནང་སངས་རྒྱས་གསང་བའི་ལུགས་བྱེད་འདོད་ན། ད་ལམ་རྣམ་པར་འཇོམས་པའི་དབང་བསྐུར་བ་སྟེ། བྱ་རྒྱུད་སྒོ་དྲུག་ལས་རྡོ་རྗེའི་རིགས་ལ་ནང་ཚན་རིགས་ལྔར་བཤད་པའི་གཉིས་པ་རིགས་ཀྱི་བདག་པོའི་རྒྱུད་རྡོ་རྗེ་རྣམ་པར་འཇོམས་པ་ནི། བཅོམ་ལྡན་འདས་རྡོ་རྗེ་རིན་པོ་ཆེའི་གནས་རི་རབ་ཀྱི་ཤར་ལྷོ་ན། རྡོ་རྗེ་རིན་པོ་ཆེ་རི་རབ་ཀྱི་ཟོམ་ཞེས་བྱ་བའི་ས་ཕྱོགས་རྡོ་རྗེས་གཏམ་པ་ན་བཞུགས་པའི་ཚེ། རྒྱལ་པོ་གཟུགས་ཅན་སྙིང་པོའི་བུ་མ་སྐྱེས་དགྲ་མིང་གི་རྣམ་གྲངས་ལོག་པའི་སྙིང་པོ་ཞེས་བྱ་བ་དེས། ཕ་བསད་ཅིང་མི་དགེ་བ་བཅུ་ལ་སྤྱོད་པས་མི་མ་ཡིན་པ་རྣམས་འཁྲུགས་ནས་ནད་སྣ་ཚོགས་བྱུང་ནས་སྡུག་བསྔལ་བར་གྱུར་པ་དང་། རྒྱལ་པོ་སྡེ་བཞིས་སྟོན་པ་ལ་ཞུས་པས། སྟོན་པས་ཕྱག་ན་རྡོ་རྗེ་ལ་བསྐུལ་བས། སངས་རྒྱས་ཀྱི་བྱིན་རླབས་ཀྱིས་ཕྱག་ན་རྡོ་རྗེ་ཐུགས་གཉིས་སུ་མེད་པའི་ཡེ་ཤེས་དེ་ཉིད་རྡོ་རྗེ་རྣམ་པར་འཇོམས་པའི་སྐུར་བཞེངས་ནས། དེའི་གཟུངས་ཆོ་ག་ཕན་ཡོན་དང་བཅས་པ་གསུངས་ཏེ། འདི་རྒྱུད་དོ་ཅོག་གི་རྩ་བ་ཞེས་རྡོ་རྗེ་ལྷུན་པོའི་རི་རབ་ཀྱི་ཟོམ་ཞེས་བྱ་བའི་རྒྱུད་ལེའུ་དང་པོ་ཤོ་ལོ་ཀ་སུམ་ཅུ་རྩ་ལྔ་པ་འདི་ཡིན་ཞིང་། འོག་མ་ཐམས་ཅད་རྩ་བའི་རྒྱུད་འགྲེལ་ལས་བཤད་པའོ། །དེའི་བཤད་རྒྱུད་རི་རབ་ཆེན་པོའི་རྩེ་མོའི་ཁང་པ་བརྩེགས་པའི་གཟུངས་དང་། བདུད་བཏུལ་ཚུལ་རྒྱ་ཆེར་གསུངས་པའོ། །རྩ་བཤད་དེ་དག་ལ་བརྟེན་ནས། གྲུབ་པའི་སློབ་དཔོན་རྣམས་ཀྱིས་སྒྲུབ་ཐབས་དཀྱིལ་ཆོག་རྗེས་གནང་མཛད་པ་མཐའ་ཡས་པའི་ནང་ནས། ད་ལམ་རྣམ་པར་འཇོམས་པ་ཞི་བ་ལྗང་ཁ་འདིའི་སྒྲུབ་ཐབས་གང་གཱ་དྷ་རས་མཛད་པ་དང་། མ་ཎི་བཛྲ་གྱིས་མཛད་པ་དང་། ཛ་ཡ་ཝར་མའི་གཟུངས་ཆོག་སོགས་ལས་བྱུང་བའི་རྗེས་གནང་གི་བརྒྱུད་པ་ནི། རྫོགས་པའི་སངས་རྒྱས། གསང་བདག་རྣམ་འཇོམས། རྒྱལ་བའི་སྡེ། གཞོན་ནུའི་སྡེ། སངས་རྒྱས་གསང་བ། གང་གཱ་དྷ་ར། བྲམ་ཟེ་མ་ཎི་བཛྲ། ཛ་ཡ་ཝཏྨ། དྷརྨ་ཤྲཱི། ས་བ་རི་པ། བལ་པོ་པཎ་ཆེན་དེ་བ་པུརྞ་མ་ཏི། གློ་བོ་ལོ་ཙཱ་ཆོས་ཀྱི་བཟང་པོ། བཤེས་གཉེན་རིན་ཆེན་དངོས་གྲུབ། སྐྱི་སྟོན་པ། བསྲེགས་སྟོན། དམ་པ་གྲུ་ཤེ ཡེ་སྟོན་པདྨ་ཅན། སློབ་དཔོན་ཇོ་བཙུན། མདོ་སྡེ་དཔལ། གྲུབ་ཆེན་ཨུ་རྒྱན་པ། ཆོས་ཀྱི་རྒྱལ་མཚན། གར་ཐིག་པ་བསོད་ནམས་རྒྱལ་མཚན། ཐེལ་མཁན་པོ་ཤེས་རབ་རྡོ་རྗེ། བླ་མ་ཆོས་དཔལ་ཤེས་རབ། གྲགས་པ་རྡོ་རྗེ། གྲགས་པ་དོན་འགྲུབ། རྔོག་བྱང་ཆུབ་དཔལ། རྔོག་བྱང་ཆུབ་དཔལ་གྲུབ། དགེ་སློང་རིན་རྣམ་པ། འཇམ་དབྱངས་ཆོས་གྲགས། ཡོན་ཏན་ཡེ་ཤེས་དཔལ་བཟང་པོ། པདྨ་དཀར་པོ། ཡང་ན་ཉེ་བརྒྱུད། རྣམ་པར་འཇོམས་པ། ཡོན་ཏན་ཡེ་ཤེས། མཐུ་སྟོབས་ཞབས། པདྨ་དཀར་པོ། ངག་དབང་བཟང་པོ་དཔག་བསམ་ཡོངས་འདུའི་དབང་པོ། ཐུབ་བསྟན་དགེ་ལེགས་འབྱུང་གནས། འཇམ་དཔལ་དགའ་བའི་བཤེས་གཉེན། ངག་དབང་ཀུན་དགའ་བསྟན་འཛིན་དགེ་ལེགས་དཔལ་བཟང་པོ་ལའོ། །སྒོམ་བཟླས་ནི། པདྨ་དང་ཟླ་བའི་དཀྱིལ་འཁོར་གྱི་སྟེང་དུ་ཧཱུྃ་ལྗང་ནག་འོད་ཟེར་གྱིས་དོན་གཉིས་བྱེད་པ་ཡོངས་སུ་གྱུར་པ་ལས། རྡོ་རྗེ་རྣམ་པར་འཇོམས་པ་སྐུ་མདོག་ལྗང་ཁ་ཞི་མ་ཁྲོ་ཞལ་གཅིག་སྤྱན་གསུམ་མངའ་བ། ཕྱག་ཡས་པས་སྣ་ཚོགས་རྡོ་རྗེ་ཐུགས་ཀར་འཛིན་ཅིང་གཡོན་དེས་ཡུ་བ་བྱས་པའི་དྲིལ་བུ་དཀུར་བརྟེན་པ། རལ་པའི་ཐོར་ཚུགས་དང་རིན་པོ་ཆེའི་ཅོད་པཎ། རྣ་ཆ་མགུལ་རྒྱན་དོ་ཤལ་གདུབ་བུས་བརྒྱན་པ། ལྷའི་དར་གྱི་སྟོད་གཡོགས་དང་སྨད་དཀྲིས་ཅན་འོད་ཟེར་གྱིས་པ་ཊའི་ཁོང་ནས་འགྱིང་བའི་སྟབས་ཀྱིས་རྡོ་རྗེ་སྐྱིལ་ཀྲུང་གི་བཞུགས་པའོ།། རིག་བདག་ནི་དོན་ཡོད་གྲུབ་པའོ། །བསྟོད་པ་བྱ་བ་ནི། གང་ཐུགས་གཉིས་སུ་མེད་པའི་ཡེ་ཤེས་དང་། རྡོ་རྗེའི་རྭ་གུར་མེ་དཔུང་འབར་བའི་མཐུས། །བདུད་བཞིའི་སྟོབས་རྣམས་རྣམ་པར་འཇོམས་མཛད་པའི། །རྡོ་རྗེ་རྣམ་པར་འཇོམས་ལ་ཕྱག་འཚལ་བསྟོད། །ཡང་ན། དེ་བཞིན་གཤེགས་པ་ཐམས་ཅད་ཀྱིས། །མཐུ་སྟོབས་གཅིག་ཏུ་བསྡུས་པ་ཡི། །རྡོ་རྗེ་ཁྲོ་བོའི་སྐུར་སྟོན་པ། །རྣམ་པར་འཇོམས་ལ་ཕྱག་འཚལ་བསྟོད།། ཅེས་བསྟོད། སྙིང་གར་ཧཱུྃ་ལྗང་ནག་ལ་སྔགས་ཕྲེང་བསྐོར་བར། གཟུངས་རིང་ཐུང་དང་། ཨོཾ་ཨ་མྲྀ་ཏ་ཧཱུྃ་ཕཊ྄། ཅེས་བཟླས་སོ།། ༼༡༤༽ གཙུག་ཏོར་རྣམ་རྒྱལ་མའི་རྗེས་གནང་བྱེད་ན། ད་ལམ་གཙུག་ཏོར་རྣམ་པར་རྒྱལ་མའི་དབང་བསྐུར་བ་སྐབས་སུ་བབ་པ་སྟེ། ལྷ་མོ་འདི་སྔོན་གྱི་ཚེ་ན་བཅོམ་ལྡན་འདས་རྣམ་པར་སྣང་མཛད་ཐུབ་པ་གངས་ཆེན་མཚོའི་གཙུག་ཏོར་ནས་བྱུང་བར་བཤད་པ་འདི་བྱ་རྒྱུད་ལ་སྤྱི་དང་ཁྱད་པར་ཆོ་ག་ཞིབ་མོ་དང་། གཟུངས་རྣམས་སྟོང་བཞིར་དབྱེ་བའི་ཆོ་ག་ཞིབ་མོ་ལས་བཤད་ཅིང་། སྤྱི་འགྲོར་དེ་བཞིན་གཤེགས་པའི་གཙུག་ཏོར་གྱི་རྒྱུད་དུ་གཏོགས་པ་སྟེ་སྔོན་ལྷའི་བུ་ཤིན་ཏུ་བརྟེན་པ་ཞེས་བྱ་བ་སུམ་ཅུ་རྩ་གསུམ་པའི་ལྷའི་བུ་ཞིག་ཞག་བདུན་ནས་འཆི་སྟེ་འགྲོ་བ་བདུན་པོ་ཁྱི་དང་། ཝ་དང་། སྤྲེའུ། སྦྲུལ། བྱ་རོག ཁྭ་ཏ། དམུས་ལོང་གི་སྡུག་བསྔལ་མྱོང་ཞེས་པའི་སྒྲ་བྱུང་ནས་འཇིགས་ཏེ། བརྒྱ་བྱིན་ལ་ཞུས་པས་བརྒྱ་བྱིན་གྱིས་བཅོམ་ལྡན་འདས་ལ་ཞུས་ནས། བཅོམ་ལྡན་འདས་ཀྱི་དབུའི་གཙུག་ཏོར་ནས་འོད་ཟེར་བཀྱེ་ཞིང་གཟུངས་སྔགས་ཕན་ཡོན་དང་བཅས་པ་དང་། གཙུག་ཏོར་རྣམ་རྒྱལ་མའི་གཟུངས་རྟོགས་པ་དང་བཅས་པ་ལྷ་ཡུལ་མ་ཆུང་བ་ཞེས་བྱ་བ་གླེང་གཞི་སྔ་མ་ལྟར་ལས་གཟུངས་དང་། དེ་མཆོད་རྟེན་གྱི་ནང་ན་གཞུག་ཚུལ་སོགས་གསུངས་པ་དང་། ངན་འགྲོ་ཐམས་ཅད་ཡོངས་སུ་སྦྱོང་བའི་གཙུག་ཏོར་རྣམ་རྒྱལ་མ་གཞན་གྱི་འཕྲོས་སུ་གསུངས་པ་སོགས་ལ་བརྟེན་པའི་སྒྲུབ་ཐབས་རྒྱ་མཚོར་སྒྲུབ་ཐབས་ཆེ་ཆུང་གཉིས་གསུང་པ་ལས། འདིར་ཆུང་བ་མཆོད་རྟེན་ལ་བཞུགས་པའི་རྗེས་གནང་གི་བརྒྱུད་པ་ནི། སྤྱི་རྒྱུད་ལྟར་རམ། སྒེར་བརྒྱུད་ནི། རྣམ་རྒྱལ་མ། ཐོགས་མེད། དབྱིག་གཉེན། ཕྱོགས་ཀྱི་གླང་པོ། དབང་ཕྱུག་སྡེ། ཆོས་ཀྱི་གྲགས་པ། བང་ཀ་བནྟི། ཛེ་ཏ་རི། ཇོ་བོ་རྗེ། མར་པ། མི་ལ། ཚེ་རིང་མ། ཞི་བ་འོད། ངམ་རྫོང་པ་གཉིས། གཡང་ཕུག་པ། གླིང་རས། རྒྱ་རས། ཇོ་ཡེ། ཕྱག་རས། སྤྲུལ་སྐུ་ཤེས་རབ་ཡེ་ཤེས། རྫ་རི་རས་པ། རྫ་སྒོ་པ། བློ་བཟང་པ། སྨོན་ལམ་དཔལ། ལུང་མང་པ། རྒྱལ་དབང་རྗེ། གྲུབ་ཆེན་ཤཱཀྱ་འཕེལ་བ། འགྲོ་མགོན་ཆོས་སྐྱབས་པ། འཇམ་དབྱངས་ཆོས་གྲགས། ཀུན་སྤང་རྗེ། པདྨ་དཀར་པོ། ལྷ་རྩེ་བ། དཔག་བསམ་དབང་པོ། ཀུན་དགའ་ལྷུན་གྲུབ། མི་ཕམ་ཆོས་ཀྱི་དབང་ཕྱུག འཇམ་མགོན་ཀུན་དགའ་བསྟན་འཛིན་ལའོ། །སྒོམ་བཟླས་བྱ་བ་ནི། རང་ཉིད་རྣམ་པར་རྒྱལ་མར་གསལ་བའི་སྙིང་གར་ཟླ་བ་ལ་གནས་པའི་བྷྲཱུྃ་དཀར་པོ་འོད་ཟེར་གྱི་དོན་གཉིས་བྱེད་པ་ཡོངས་སུ་གྱུར་པ་ལས་སྟོང་པའི་ངང་ལས་པདྨ་དང་ཟླ་བའི་དཀྱིལ་འཁོར་གྱི་སྟེང་དུ། བཅོམ་ལྡན་འདས་མ་གཙུག་ཏོར་རྣམ་པར་རྒྱལ་མ་སྟོན་ཀའི་ཟླ་བ་ལྟ་བུའི་འོད་མདངས་ཅན་རྒྱན་ཐམས་ཅད་ཀྱིས་བརྒྱན་པ། ཞལ་གསུམ་གྱི་རྩ་ཞལ་དཀར་ལ་སྒེག་ཅིང་ཞི་བ། གཡས་ཞལ་གསེར་གྱི་མདོག་ཅན་བཞད་པ། གཡོན་ཞལ་ཨུཏྤལ་སྔོན་པོ་ལྟ་བུ་ལ་མཆེ་བས་མ་མཆུ་མནན་པ། ཞལ་རེ་རེ་ལ་སྤྱན་གསུམ་གསུམ་མངའ་བ། ཕྱག་བརྒྱད་ཀྱི་གཡས་དང་པོས་སྣ་ཚོགས་རྡོ་རྗེ་ཐུགས་ཀར་འཛིན་ཅིང་། ལྷག་མ་གསུམ་གྱི་པདྨ་ལ་གནས་པའི་འོད་དཔག་མེད་དང་། མདའ་དང་མཆོག་སྦྱིན་གྱི་ཕྱག་རྒྱ། གཡོན་དང་པོས་སྡིགས་མཛུབ་དང་བཅས་པའི་ཞགས་པ། ལྷག་མས་ཚེ་བུམ་དང་གཞུ་དང་སྐྱབས་སྦྱིན། འཆི་མེད་ཀྱི་ན་ཆུང་ལྟ་བུའི་ལང་ཚོ་ཅན། ལྷ་རྫས་རིན་པོ་ཆེའི་མེ་ཏོག་སོགས་ཀྱིས་རྒྱན་དང་དར་ཟབ་ཀྱིས་མཛེས་པ། པད་ཟླར་རྡོར་སྐྱིལ་གྱིས་འོད་ཕུང་འཁྲིགས་པའི་དབུས་ན་བརྗིད་པར་གྱུར། དེའི་སྤྱི་བོར་ཨོཾ་སོགས་ནས། དེ་ནས་བསྟོད་པ་བྱ་བ་ནི། དེ་བཞིན་གཤེགས་པའི་གཙུག་ཏོར་ནས། །བྱུང་བའི་དཔལ་མོ་ཚེ་དང་ནོར། །མཆོག་གི་དངོས་གྲུབ་སྦྱིན་མཛད་མ། །རྣམ་པར་རྒྱལ་མར་ཕྱག་འཚལ་བསྟོད། །ཡང་ན། དཔལ་ལྡན་ལྷ་མོ་སྟོན་ཀའི་ཟླ་བའི་སོགས་གྱིས་བསྟོད་དོ།། སྙིང་གའི་ཆ་སྨད་དུ་བྷྲཱུཾ་དཀར་པོ་ལ་སྔགས་ཕྲེང་བསྐོར་བར་དམིགས་ལ། ཨོཾ་བྷྲཱུྃ་སྭཱ་ཧཱ། དང་བཅས་གཟུངས་རིང་ཡང་བཟླའོ། །རིགས་བདག རྣམ་སྣང་ངོ་།། ༼༡༥༽ གདུག་དཀར་གྱི་རྗེས་གནང་བྱེད་པ་ནི། ད་ལམ་དེ་བཞིན་གཤེགས་པའི་གཙུག་ཏོར་ནས་བྱུང་བའི་གདུགས་དཀར་མོའི་དབང་བསྐུར་བའི་སྐབས་སུ་བབ་པ་སྟེ། དེ་ལ་བྱ་རྒྱུད་དེ་བཞིན་གཤེགས་པའི་རིགས་ལ་གཙོ་བོ་དང་། བདག་པོ་ཡུམ་གཙུག་ཏོར་ཁྲོ་བོ་ཁྲོ་མོ་ཕོ་ཉ་ཕོ་མོ་བཀའ་ཉན་གནས་གཙང་མའི་ལྷ་སོགས་ཏེ་བརྒྱད་དུ་ཡོད་པའི་བཞི་པ་རིགས་ཀྱི་གཙུག་ཏོར་དུ་གཏོགས་པ་ནི། བཅོམ་ལྡན་འདས་ཆོས་བཟང་ལྷ་ཡི་མདུན་སར་བཞུགས་ནས་གཙུག་ཏོར་རྣམ་པར་བལྟ་བ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ནས། དབུའི་གཙུག་ཏོར་ནས་སྔགས་ཀྱི་སྒྲ་བྱུང་བ་རྣམས་བཀའ་ཡི་བསྡུ་བ་པོས་བསྡུས་ཏེ། དེ་བཞིན་གཤེགས་པའི་གཙུག་ཏོར་ནས་བྱུང་བའི་གདུགས་དཀར་མོ་ཅན་གཞན་གྱིས་མི་ཐུབ་མ་ཕྱིར་བཟློག་པ་ཆེན་མོ་ཞེས་བྱ་བའི་རིགས་སྔགས་ལ། གསང་སྔགས་དང་། རིག་སྔགས་དང་། སྙིང་པོ་དང་། ཉེ་བའི་སྙིང་པོ་བཞིའོ། །དེ་ལ་དཀྱིལ་འཁོར་གྱི་འཁོར་ལོ་བཞིར་འགྲེལ་བར་བཤད་པ་དང་། གདུགས་དཀར་མཆོག་གྲུབ་མའི་གཟུངས་དང་། གདུགས་དཀར་མོ་ཅན་གཞན་གྱིས་མི་ཐུབ་མ་དང་། གཙུག་ཏོར་དཀར་ཆུང་ལྷ་ཡུལ་མ་སོགས་ལ་བརྟེན་ནས། འགྲེལ་བ་དང་གཟུངས་འདོན་པའི་ཆོ་ག་སློབ་དཔོན་རང་ག་ཝརྨས་མཛད་པ་དང་། བསྟོད་པ་དང་སྒྲུབ་ཐབས་ལས་ཚོགས་བཅུ་གཅིག་ཙནྜ་གོ་མིས་མཛད་པ་དང་། སྲུང་བའི་འཁོར་ལོ། འཕྲུལ་འཁོར་འཆིང་བ་དང་། འཆི་བ་བཟློག་པ་དང་། བགེགས་ཟློག་པ། དམག་དཔུང་གཞོམ་པ། དངོས་གྲུབ་སྒྲུབ་པ། འཇིགས་པ་ལས་སྐྱོབ་པ། སེར་བ་སྲུང་བ། ནད་གསོ་བ། གཏོར་མ་གཏོང་བ། གཟུངས་ཀྱི་སྒྲུབ་ཐབས་རྣམས་མ་ཧཱ་ཛྙཱ་ནས་མཛད་པ་རང་འགྱུར་དང་། གཏོར་ཆོག་རྒྱས་པ་རིན་ཆེན་བཟང་པོས་འགྱུར་དང་། སྦྱིན་སྲེག་རྡོ་རྗེ་རྣོན་པོས་མཛད་པ། ཉེ་བར་བཤད་པ་རྡོ་རྗེ་གདན་པས་མཛད་པ། ཆོ་གའི་རིམ་པ་བསྟོད་པ་གི་རི་ཝརྨས་མཛད་པ་སོགས་ལ་བརྟེན་པའི་སྒྲུབ་ཐབས་མང་བ་ལས། འདི་ལྷ་ཡུལ་མ་གཞན་གྱིས་མི་ཐུབ་མའི་རྗེས་སུ་གནང་བ་ཡིན་ལ། དེ་ཡི་བརྒྱུད་པ་ནི། སྤྱི་རྒྱུད་ལྟར་རམ། སྒེར་བརྒྱུད་ནི། བཅོམ་ལྡན་འདས། གདུགས་དཀར་མོ། ཕྱག་ན་རྡོ་རྗེ། བསམ་གཏན་བཅུ་གཉིས་པ། ཙཎྜ་གོ་མི། གྷི་ཌི་ཝ་ཏ། རྡོ་རྗེ་རྣོན་པོ། པདྨ་ལྕགས་ཀྱུ། བྲམ་ཟེ་རིན་ཆེན་རྡོ་རྗེ། བྲམ་ཟེ་སད་ཛ་ན། སྲས་མ་ཧཱ་ཛེ་ན། ལྕགས་སྟོན་དགའ་བོ། དབུས་སྟོན་ཡེ་དབང་། སྤྲུལ་སྟོན་འབང་ཐོག ཇོ་བསམ་པ། ཇོ་འབུམ་པ། མེ་ཉག་རྡོ་རྗེ་གྲགས། ལྕེ་ཇོ་མདོ། རོང་པ་རྒ་ལོ། བླ་མ་བློ་ལྡན་པ། འཕགས་འོད། བུ་སྟོན་ཐུགས་སྲས། སྔགས་འཆང་ཤཱཀྱ་དཔལ། དགེ་མ་རིན་ཆེན། ཐེལ་མཁན་ཆེན་དཔལ་ལྡན་རྒྱལ་མཚན། ཐུགས་རྗེ་ལྷུན་གྲུབ། ཆོས་རྒྱལ་ལྷུན་གྲུབ། པདྨ་དཀར་པོ། ངག་དབང་བཟང་པོ། རྗེ་ཡོངས་འདུའི་དབང་པོ། ཡོངས་འཛིན་དམ་པ། འཇམ་དཔལ་དགའ་བའི་བཤེས་གཉེན། ངག་དབང་ཀུན་དགའ་བསྟན་འཛིན་ནོ།། བསྒོམ་བཟླས་ནི། སྟོང་པའི་ངང་ལས་པད་ཟླའི་གདན་ལ་ཨོཾ་དཀར་པོ་ལས་གདུགས་དཀར་མོ་གཞན་གྱིས་མི་ཐུབ་མ་གཡས་སྔོ། གཡོན་དམར་དབུས་དཀར་བའི་ཞལ། སྤྱན་གསུམ་མངའ་བ། ཕྱག་དྲུག་གི་གཡས་ན་འཁོར་ལོ་དང་ལྕགས་ཀྱུ། གཞུ། གཡོན་རྡོ་རྗེ་དང་ཞགས་པ་མདའ། ཁྲོ་བོའི་ཉམས་ཅན་གདོན་ཐམས་ཅད་འཇོམས་པར་མཛད་མ། ལྷའི་ན་བཟའ་དང་རྒྱན་གྱིས་བརྒྱན་པ། རྣམ་པར་སྣང་མཛད་ཀྱིས་དབུ་བརྒྱན་ཅིང་སྐྱིལ་ཀྲུང་གིས་བཞུགས་པ། བསྟོད་པ་བྱ་བ་ནི། ཕྱིར་ཟློག་ཆེན་མོ་རིགས་སྔགས་རྒྱལ། །གཞན་གྱིས་མི་ཐུབ་སྟོབས་ཆེན་མོ། །གདུགས་དཀར་ཆེན་མོ་སངས་རྒྱས་དང་། །བྱང་སེམས་ཚོགས་ལ་ཕྱག་འཚལ་བསྟོད།། ཟླ་བ་ལ་སྔགས་བཀོད་དེ། ཨོཾ་ཨ་སི་ཏཱ་ཏ་པ་ཏྲེ་ཨ་པ་རཱ་ཛི་ཏ་སརྦ་གྲ་ཧཱནྟྲ་ས་ཡ་ཏྲ་ས་ཡ་ཧ་ན་ཧ་ན་དྲུཾ་དྲུཾ་ཧཱུྃ་ཧཱུྃ་ཕཊ྄་ཕཊ྄་སྭཱ་ཧཱ། ཞེས་བཟླས། རིགས་བདག རྣམ་སྣང་ངོ་། ། ༼༡༦༽ ལོ་མ་གྱོན་མའི་རྗེས་གནང་བྱེད་ན། ད་ལམ་རི་ཁྲོད་ལོ་མ་གྱོན་མའི་དབང་བསྐུར་བྱེད་པ་སྟེ། འདི་ཉིད་བྱ་བའི་རྒྱུད་ལ་སྒོ་དྲུག་ཏུ་དབྱེ་བ་ལས་པདྨའི་རིགས། དེ་ལ་ལྔ་ལས། རིགས་ཀྱི་ཁྲོ་བོ